A rendezvény napján derült ki, hogy nem tudják megtartani az Európai Ügyészségről szóló aláírásgyűjtéshez kapcsolódó fórumot a szombathelyi Berzsenyi Dániel Könyvtárban. A beszélgetésen Hadházy Ákos mellett Ipkovich György, a város volt polgármestere, és Lukács Dániel, a Momentum helyi szervezetének alelnöke vett volna részt.

Fotó: Berzsenyi Dániel Könyvtár

A szervezők kibéreltek egy külön termet a könyvtártól, ma reggel azonban felhívta őket az igazgató, és sajnálkozva közölte, hogy technikai okokra hivatkozva mégsem tudják megtartani a rendezvényüket. Hadházy is beszélt Nagy Éva igazgatóval, aki a független képviselő szerint azt mondta neki, hogy nem tudják kitakarítani a termet, ezért nem lehet ott a fórum. Hadházy kérdésünkre azt mondta, hogy politikai nyomásgyakorlás állhat a utolsó pillanatos visszatáncolás hátterében. Ettől függetlenül pedig a könyvtár előtt megtartják a fórumot.

Hadházy Ákos ősszel indított aláírásgyűjtést, hogy rákényszerítse a kormányt az Európai Ügyészséghez való csatlakozáshoz. Ebben több ellenzéki párt is támogatja, a november közepi összesítés szerint 270 ezer aláírásnál tartanak.